Margir kannast við þessi hnífapör , Scandia-hnífapörin , sem Kaj Franck hannaði árið 1952 og voru framleidd af Hackman , oft kennd við framleiðandann . Mörg okkar ólumst upp við þau , aðrir muna eftir þessum kúptu skeiðum hjá ömmu sem voru svo fullkomnar fyrir Cheerios-ið . Þetta voru hér áður hin dæmigerðu hversdagshnífapör Íslendinga . Við hönnun hnífaparanna var hugsunin sú að notagildið væri í fyrirrúmi og formin fylgdu á eftir , einföld og falleg . Kaj Franck hannaði Scandia-hnífapörin á sama tíma og Kilta-borðbúnaðinn sem seinna fékk nafnið Teema en segja má að það leirtau sé táknmynd fyrir finnska framleiðandann Arabia . Á þessum tíma voru silfurhnífapör staðalbúnaður á öllum betri heimilum og með tilkomu þessara einföldu hnífapara sem laus voru við allar dúllur og flúr má segja að Kaj Franck hafi verið brautryðjandi , komið með nýja strauma inn í borðbúnaðarflóruna sem fyrir var . Skeiðin var hönnuð dýpri og meira hringlaga en tíðkaðist og því þægilegri til að borða súpur , gaffallinn var gerður sterklegri , með flatari teina sem átti að gera fólki auðveldara með að ná baunum og öðru smáu upp . Hnífapörin fara sérstaklega vel í hendi og um leið og rendurnar gefa hnífapörunum sterkan svip þá skapa þær einnig betra grip . Hnífapörin fara sérstaklega vel í hendi . Hnífapörin voru í framleiðslu frá 1952 - 1989 og aftur frá 1996 - 1998 og voru þau ekki aftur fáanleg fyrr en 2016 . Vinsældir þeirra höfðu þá aukist ár frá ári og var svo komið að setið var um þau á nytjamörkuðum og í verslunum sem selja húsbúnað frá þessum tíma . Til að mæta eftirspurn ákvað finnski framleiðandinn Iittala að dusta rykið af teikningunum árið 2016 og betrumbæta þær örlítið , þ.e. stækka hnífapörin til að koma til móts við þarfir hins stóra nútímamanns . Það ár voru hnífapörin sett á markað í nýrri útgáfu sem hluti af heildarlínu Kaj Franck hjá Iittala , ásamt Teema-leirtauinu og Kartio-glösunum sem er hönnun hans frá 1953 . Texti / Ólöf Jakobína ErnudóttirMyndir / Frá framleiðanda